બારી બહાર જોયું. ચંદ્ર આકાશે ચડ્યો હતો. ચંદ્ર પ્રેમનું પ્રતીક છે. આજે તેને થયું કે ચંદ્રમામાં ડાઘ કેમ છે ? આજે કાલિંદી ભ્રમના મૃગજળમાંથી બહાર આવી ગઈ. તેનું હૈયું આપમેળે રાજેશ તરફ ઢળી ગયું. એક તો આ વૈશાખી રાત, મહેકતો ચંદ્ર, ખૂશ્બોદાર હવા, સ્વચ્છ નિર્મળ અને શાંત હૈયું. અને પોતાના રાજેશનો સહવાસ…. ભીતરમાં આજ પહેલીવાર લાગણીનું મોજું ચડ્યું. એ રાજેશમાં સમાઈ. ભર ઊંઘમાં પણ રાજેશે તેને પોતાનામાં સમાવી લીધી. એક પળ તેણે આંખો ખોલી. તો ભ્રમનું નિરસન થઈ ચૂક્યું હતું. સ્વપ્ન નહોતું, પણ વાસ્તવ સ્વપ્ન કરતાં ય વધુ રળિયામણું લાગી રહ્યું હતું.